தையோனைல் புரோமைடு

தையோனைல் புரோமைடு (Thionyl bromide) என்பது SOBr2 என்ற மூலக்கூற்று வாய்ப்பாடுடன் காணப்படும் ஒரு கனிம வேதியியல் சேர்மமாகும். இதனையொத்த வரிசைச் சேர்மமான தையோனைல் குளோரைடை விட இச்சேர்மம் குறைவான நிலைப்புத் தன்மையும் மிகக்குறைவான பயன்பாடும் கொண்டுள்ளது.  ஐதரசன் புரோமைடை தையோனைல் குளோரைடுடன் வினைப்படுத்துவதால் தையோனைல் புரோமைடு தோன்றுகிறது. வலிமையான அமிலம் வலிமை குறைந்த ஒரு அமிலமாக மாற்றப்படும்  இவ்வினை ஒரு தனித்துவம் மிக்க வினையாகும்.
SOCl2  +  2HBr  →  SOBr2  +  2HCl

α,β- நிறைவுறா கார்பனைல்களின் சில புரோமினேற்ற வினைகளுக்கு தையோனைல் புரோமைடு பெரிதும் பயன்படுத்தப்படுகிறது. ஆல்ககால்களை ஆல்க்கைல் புரோமைடுகளாக மாற்றும் வினைகளிலும் இது பயன்படுத்தப்படுகிறது. இவை தவிர தையோனைல் புரோமைடு எளிதாக நீராற்பகுப்பு அடைந்து கந்தக டை ஆக்சைடைக் கொடுக்கிறது. 
SOBr2  +  H2O  →  SO2  +  2HBr

பாதுகாப்பு 
தையோனைல் புரோமைடு எளிதாக நீராற்பகுப்பு அடைந்து அபாயகரமான ஐதரசன் புரோமைடு வாயுவை வெளியிட்டு ஒரு கண்ணீர் புகைக் குண்டு போலச் செயல்படுகிறது.

மேற்கோள்கள் 

கந்தகச் சேர்மங்கள்
ஆக்சோ ஆலைடுகள்
கந்தகம்(+4) சேர்மங்கள்
கனிம கந்தகச் சேர்மங்கள்